Norwegians fly lander og letter tidligt mandag morgen, og rejsende kan indtil videre forvente fly til tiden. Det siger Lasse Sandaker-Nielsen, Norwegians informationschef, omkring klokken seks, efter at flyselskabet har forhandlet med de skandinaviske piloter hele natten. - Forhandlingerne er fortsat i gang, og trafikken er derfor normal i øjeblikket. Vi beder passagerne om at forholde sig til afgangene som normalt, indtil der eventuelt bliver givet ny besked, siger Lasse Sandaker-Nielsen. Over 600 norske, svenske og danske piloter i lavprisflyselskabet risikerer at gå i strejke mandag på grund af en strid om lønaftaler. Norwegians struktur skal ændres, og piloterne bliver fremover ansat i nye datterselskaber og ikke moderselskabet. Piloterne frygter for deres løn- og arbejdsaftaler, og piloternes fagforening har derfor forhandlet med Norwegian siden fredag for at finde en løsning på konflikten. Fristen udløb ved midnatstid søndag, men parterne valgte at fortsatte møderne natten til mandag bag lukkede døre i Oslo.
Passagerer kan mandag morgen forvente Norwegian-fly i luften. Men pilotstrejken truer stadig.